সম্প্রীতির মেজাজে রাখিবন্ধন উদ্‌যাপিত হল আসানসোলে। গত ২৬ মার্চ উত্তেজনা ছড়িয়েছিল যে এলাকায়, সেখানে রানিগঞ্জের একটি স্বেচ্ছাসেবী সংগঠন ধর্ম-বর্ণ নির্বিশেষে রাখিবন্ধন উৎসবে মেতে উঠল। শিবমন্দির রোড লাগোয়া হাটতলা এলাকায় সাম্প্রদায়িক সম্প্রীতির রক্ষার লক্ষ্যে এই কর্মসূচিতে বিভিন্ন ক্লাব, সংগঠনের সদস্যরা অংশ নেন। ঠিক এই জায়গাতেই উত্তেজনা ছড়িয়েছিল। পরিস্থিতি নিয়ন্ত্রণ করতে এসে বোমার আঘাতে উড়ে গিয়েছিল আসানসোল-দুর্গাপুর কমিশনারেটের ডিসির (সদর) হাত। সেই স্মৃতি মুছে ফেলতে রাখিবন্ধনকে বেছে নিয়েছিলেন রানিগঞ্জের সুভাষ স্বদেশ ভাবনা সংগঠনের সদস্যরা। সংগঠনের সভাপতি গোপাল আচার্য রাখিবন্ধনের প্রাসঙ্গিকতা ব্যাখ্যা করতে গিয়ে রবীন্দ্রনাথের প্রসঙ্গ উত্থাপন করেন। সকলেই একসুরে বলেছেন, সবাইকে মিলেমিশে থাকতে হবে। এ দিন সালানপুরের এক অনাথ আশ্রমে জাগরণ নামে একটি সামাজিক সংগঠন ও সালানপুরের পুলিশ যৌথ ভাবে প্রায় ১৪০ জন অনাথ ও দুঃস্থ শিশুর হাতে খাবার ও মিষ্টি তুলে দেয়। সঙ্গে দেওয়া হয় পড়াশোনার সামগ্রীও। এখানে ছেলেরা মেয়েদের রাখি পরিয়ে, মিষ্টি খাইয়ে অভিনব রাখিবন্ধন পালন করে।